આવી દલીલોને કારણે જ કેટલાક કહે છે કે રાજકીય વિવાદ કરીને નહીં, ઝઘડા કરીને નહીં, પણ સમજદારી સાથે, સહયોગ સાથે નાના રાજ્યો બનાવવા જોઈએ. મધ્યપ્રદેશ અત્યંત મોટું રાજ્ય હતું તેથી છત્તીસગઢ અલગ કરાયું. બિહાર પણ વસતીમાં અને વિસ્તારમાં મોટું હતું અને દક્ષિણમાં મોટો પ્રદેશ આદિવાસી હતો તેથી ઝારખંડ અલગ કરી શકાયું. ઉત્તરપ્રદેશનો પહાડી વિસ્તાર ઉત્તરાખંડ અલગ કરી શકાયો. એ જ રીતે હજી કેટલાક મોટા રાજ્યો છે, તેમાં ભાષાને આધારે નહીં, પણ વહીવટી સુગમતા ખાતર વિભાજન કરી શકાય છે. વિદર્ભ માટે મહારાષ્ટ્રમાં સમયાંતરી માગણી થતી રહી છે. ઉત્તર કર્ણાટકની માગણી તેમાં ઉમેરાઈ છે. ઉત્તર પ્રદેશ વિશાળ વસતીના કારણે હજી પણ ત્રણેક ભાગમાં વહેંચાઈ શકે છે. પૂર્વાંચલ, બુંદેલખંડ અલગ થઈ શકે છે. રાજસ્થાનમાં મારવાડ અલગ થઈ શકે અને ગુજરાતમાં સૌરાષ્ટ્ર અલગ થઈ શકે.